Edward Duyker (* Melbourne, 21 Maart 1955 –) is ’n Australiese geskiedskrywer, die seun van Herman Duijker (van Nederlandse afkoms) en Maryse Commins (van Mauritius in die Indiese Oseaan). Hy studeer filosofie, Engelse letterkunde en geskiedenis aan La Trobe-universiteit, Melbourne, en Indiese geskiedenis en Bengaals aan die Universiteit van Melbourne (Ph.D., 1981, 'n studie van die Naxalite-opstand in Wes-Bengale). Tussen 1981 en 1983 was hy ’n intelligensiedeskundige in Canberra. Hy verlaat Canberra en verhuis na Sydney in 1984. Duyker is 'n bekroonde skrywer van werke oor Franse en Nederlandse ontdekkingsreisigers om die Australiese kus. Sy biografieë van Marc-Joseph Marion du Fresne, Daniel Solander, Julien Labillardière en François Péron sluit almal gedetailleerde weergawes van sy besoeke aan die Kaapkolonie in. In The Second Landing (1993), gee Duyker 'n oorsig van Nederlandse kunstenaars in Australië van 1881 tot op hede in sy essay 'The Dutch-Australian Artistic Heritage'.